Pirmoji flotilė

Pirmoji flotilė () – 11 laivų grupė, atplukdžiusi pirmuosius europiečių naujakurius į Australijos žemyną. Jiems įsikūrus Džeksono Uosto įlankos pakrantėje (dabartinio Sidnėjaus vietoje), prasidėjo europietiškoji Australijos kolonizacija. Flotilę sudarė du karo laivai (flagmanas Sirius ir Supply), šeši katorgininkų transporto laivai (Lady Penrhyn, Alexander, Charlotte, Scarborough, Friendship ir Prince of Wales) ir trys krovininiai laivai (Borrowdale, Fishburn ir Golden Grove), kuriais gabentas maistas ir kiti kolonijos įkūrimui reikalingi kroviniai. Flotilei vadovavo Karališkojo jūrų laivyno karininkas, komandoras Artūras Filipas.First Fleet Ships, Museums of History New South Wales. Nuoroda tikrinta 2025-06-28.

Flotilė išvyko iš Portsmuto uosto Anglijoje 1787 m. gegužės 13 d., pirmieji laivai pasiekė Botanikos įlanką Australijoje 1788 m. sausio 18 d., kiti – iki sausio 20 d. Kelionė truko 250–252 dienas, iš jų 68 praleistos stovint uostuose: Tenerifėje, Rio de Žaneire ir Kapo kolonijoje.The History of Sydney, PocketOz Sydney. Nuoroda tikrinta 2025-06-30. Iš viso laivais vyko apie 1400–1500 žmonių, tarp jų bent 775 katorgininkai (vyrai ir moterys), likusieji – kareiviai, karininkai, jūreiviai, jų žmonos ir vaikai. Kelionės metu maždaug 48 žmonės mirė,Convicts research guide, National Library of Australia. Nuoroda tikrinta 2025-06-28. daugiau kaip 20 – gimė.Prince of Wales, Museums of History New South Wales. Nuoroda tikrinta 2025-06-28.

Botanikos įlanka kolonijai pasirodė netinkama, todėl kolonistai pasirinko geresnę, kiek šiauriau esančią Džeksono Uosto įlanką, į kurią flotilė atvyko sausio 26 d.Convicts: Bound for Australia, State Library New South Wales, 2025-05-23. Nuoroda tikrinta 2025-06-28. Šią dieną A. Filipas krante iškėlė Didžiosios Britanijos vėliavą ir oficialiai įkūrė Naujojo Pietų Velso koloniją, pats tapdamas pirmuoju jos gubernatoriumi. Šiam įvykiui atminti Australijoje kasmet sausio 26 d. švenčiama Australijos diena.Charis Chang, Why Australia Day is really held on 26 January, SBS News, 2023-01-24. Nuoroda tikrinta 2025-06-29. Moterys katorgininkės į krantą išlaipintos tik vasario 6 d.Stories. The Women Come Ashore, First Fleet Online. Nuoroda tikrinta 2025-06-29. Po mėnesio, kovo 6 d., įkurta kolonija Norfolko saloje, į kurią laivu Supply atvežta 15 katorgininkų ir 7 civiliai.Cathy Dunn, First Fleet 1788 Norfolk Island, Australian History Research, 2024-06-24. Nuoroda tikrinta 2025-06-30.

Dauguma laivų netrukus paliko Naująjį Pietų Velsą – trys gegužės 5 d., keturi liepos 14 d., du lapkričio 19 d. Kolonijos žinioje liko abu karo laivai. Sirius rudenį išsiųstas į Kapo koloniją atvežti maisto, po to – į Norfolką, kur 1790 m. kovo 19 d. užplaukė ant rifo ir vėliau nuskendo.HMS Sirius, Museums of History New South Wales. Nuoroda tikrinta 2025-06-30. Supply naudotas susisiekimui su Norfolku ir Batavija iki 1790 m. rugsėjo 19 d., kai išplaukė į Angliją.Cheryl Timbury, HMAT Supply, First Fleet Fellowship Victoria, 2011-10-15. Nuoroda tikrinta 2025-06-30. 1790 m. birželio 3 d. į Sidnėjų atvyko pirmasis Antrosios flotilės laivas, atvežęs naujas katorgininkes iš Britų salų.Michael Flynn, Second Fleet, State Library New South Wales, 2016. Nuoroda tikrinta 2025-06-30.

 Šaltiniai 

Kategorija:Australijos istorija